L-Assoċjazzjoni tat-Turiżmu f'Għawdex, il-GTA, qed tipproponi li tinbena airstrip ta' 800 metru f'Għawdex. L-Assoċjazzjoni ilha tappella għall-bini ta' din l-istrippa għal żmien twil. Fl-2014, il-GTA u l-Kamra tal-Kummerċ ta' Għawdex sostnew li ilhom favur dan l-iżvilupp mill-1999. Fl-2014: Il-GTA u l-GBC favur il-bini ta' airstrip f'Għawdex Din hija waħda minn numru ta' proposti li l-GTA qed tagħmel biex tissaħħaħ l-ekonomija Għawdxija li "ġiet affetwata negattiviment mill-pandemija". Dawn il-proposti qed isiru għall-Budget tal-2022 li mistenni jkun iddominat mill-pjan ta' rkupru mill-COVID-19. Il-GTA qalet li s-settur tat-turiżmu ntlaqat ħażin ħafna minħabba l-pandemija. F'Għawdex kien hemm tnaqqis ta' 78% fin-numru ta' turisti li żaru l-gżira fl-2020. L-Assoċjazzjoni argumentat li s-settur tat-turiżmu f'Għawdex irid iħares lil hinn mill-pandemija biex jibda t-triq tal-irkupru. "Żidu l-konnettività bejn Malta u Għawdex" Flimkien mal-bini tal-airstrip, il-GTA qed tipproponi li fl-istaġun tax-xitwa l-biljetti tal-Gozo Channel jitraħħsu bejn it-Tnejn u l-Ħamis. Dan biex il-Maltin jitħeġġu jużaw dan is-servizz waqt l-istaġun il-kwiet. L-Assoċjazzjoni saħqet ukoll li għandu jkun introdott ferry ieħor li jintuża biss għall-merkanzija matul is-sena kollha. Il-GTA semmiet ukoll li hemm bżonn li jinbnew żewġ bagi tal-cruise liners fil-bajja tax-Xlendi u fil-Port tal-Imġarr biex jiżdied l-ammont ta' cruise liners li jżuru Għawdex. L-Assoċjazzjoni qalet ukoll li l-inżul fil-port tal-Imġarr għandu bżonn manutenzjoni biex joffri stampa aħjar tal-gżira. "Naqqsu l-VAT għall-teatri, il-mużewijiet u faċilitajiet oħra" Il-GTA pproponiet li l-VAT jitnaqqas minn 18% għal 7% fuq il-biljetti tat-teatri, kunċerti, mużewijiet, ċinemas u eżebizzjonijiet. Hi qalet ukoll li l-miżati tal-liċenzji għall-2022 li għandhom jitħallsu lill-Awtorità tat-Turiżmu (MTA) għandhom jiġu kkanċellati minħabba li l-għajnuna finanzjarja se tibda titnaqqas bil-mod din is-sena. Aqra aktar: Se tibda titnaqqas l-għajnuna finanzjarja tal-Covid lin-negozji "Jinbena water park u theme park f'Għawdex" Il-GTA qalet ukoll li wasal iż-żmien li Għawdex ikollu aktar postijiet ta' attrazzjoni għat-turisti u għall-Maltin. "Flimkien mal-bini ta' water park u theme park f'Għawdex, għandu jkun hemm aktar faċilitajiet tal-isports bħal trakka tal-ġiri u kampijiet tat-taħriġ," qalet l-Assoċjazzjoni. L-GTA pproponiet li dan kollu jsir f'proġett wieħed fit-trakka f'Ta' Xħajma fin-Nadur. "Iktar reklamar fuq Għawdex" Il-GTA stqarret li għandha titnieda kampanja 'aggressiva' biex aktar turisti jżuru lil Għawdex matul ix-xitwa. "Intant, l-iskema tal-vawċers għandha terġa' tiġi introdotta wara x-xitwa fl-2022 biex is-settur tat-turiżmu ma jaqax lura," kompliet tgħid l-Assoċjazzjoni. "Iktar skemi biex inħeġġu n-nies jaħdmu fis-settur tat-turiżmu" Il-GTA appellat ukoll biex jitniedu aktar skemi ta' taħriġ matul ix-xitwa biex aktar nies jitħeġġu jibdew karrieri fis-settur tat-turiżmu. "Għandu jkun hemm aktar skemi għall-ħaddiema barranin biex dawn jintegraw aħjar fis-soċjetà u jkun aħjar li jitnedew skemi għal dawk li diġa jaħdmu fis-settur biex dawn jiksbu ċertifikati," qalet il-GTA. .td_uid_3_612a6f07c1b32_rand.td-a-rec-img{text-align:left}.td_uid_3_612a6f07c1b32_rand.td-a-rec-img img{margin:0 auto 0 0}